FI Euroopan unionin virallinen lehti C 366/69

KERTOMUS

Euroopan tutkimusneuvoston toimeenpanoviraston tilinpäätöksestä varainhoitovuodelta 2010 sekä viraston vastaukset

2011/C 366/13

JOHDANTO

1. Euroopan tutkimusneuvoston toimeenpanovirasto (jäljempänä ’virasto’), perustettiin 14 päivänä joulukuuta 2007 tehdyllä komission päätöksellä 2008/37/EY (1). Brysselissä sijaitseva virasto perustettiin 1. tammikuuta 2008 ja 31. joulukuuta 2017 väliseksi ajaksi hallinnoimaan tieteen eturintamassa tehtävän tutkimuksen alalla toteutettavaa Ideat-erityisohjelmaa (2).

2. Viraston talousarvio oli 29,3 miljoonaa euroa varainhoitovuonna 2010. Virastossa työskenteli vuoden lopussa 316 henkilöä.

TARKASTUSLAUSUMA

3. Tilintarkastustuomioistuin on tarkastanut Euroopan unionin toiminnasta tehdyn sopimuksen 287 artiklan 1 kohdan toisen alakohdan mukaisesti viraston tilinpäätöksen (3), joka sisältää ”tilinpäätösasiakirjat” (4) ja ”selvityksen talousarvion toteuttamisesta” (5)31. joulukuuta 2010 päättyneeltä varainhoitovuodelta, ja tilien perustana olevien toimien laillisuuden ja asianmukaisuuden.

4. Tilintarkastustuomioistuimen tarkastuslausuma annetaan Euroopan parlamentille ja neuvostolle neuvoston asetuksen (EY) N:o 58/2003 (6) 14 artiklan mukaisesti.

Johtajan vastuu

5. Tulojen ja menojen hyväksyjänä johtaja toteuttaa tulot ja menot sisältävää talousarviota viraston varainhoitoa koskevien säännösten mukaisesti omalla vastuullaan ja hyväksyttyjen määrärahojen rajoissa (7). Johtajan vastuulla on kehittää (8) sellainen organisaatiorakenne sekä sisäiset hallinto- ja valvontajärjestelmät ja -menettelyt, joiden pohjalta on toisaalta mahdollista laatia tilinpäätös (9), jossa ei ole petoksesta tai virheestä johtuvia olennaisesti virheellisiä tietoja, ja toisaalta varmistaa tilien perustana olevien toimien laillisuus ja asianmukaisuus.

Tilintarkastustuomioistuimen vastuu

6. Tilintarkastustuomioistuimen vastuulla on antaa tarkastuksensa perusteella tarkastuslausuma viraston tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta.

7. Tilintarkastustuomioistuin toimitti tarkastuksensa kansainvälisten tarkastusstandardien ja eettisten ohjeiden (IFAC ja ISSAI) (10) mukaisesti. Kyseisissä standardeissa edellytetään, että tilintarkastustuomioistuin noudattaa eettisiä ohjeita ja suunnittelee ja toimittaa tarkastuksensa siten, että sen avulla saadaan kohtuullinen varmuus siitä, onko tilinpäätöksessä olennaisia virheitä ja ovatko tilien perustana olevat toimet lailliset ja asianmukaiset.

8. Tilintarkastustuomioistuimen tarkastuksen osana toteutettiin menettelyjä, joiden tarkoituksena oli saada todentavaa aineistoa tilinpäätökseen sisältyvistä määristä ja tilinpäätöstiedoista ja tilien perustana olevien toimien laillisuudesta ja asianmukaisuudesta. Tilintarkastustuomioistuimen tehtävänä on valita käytettävät menetelmät sekä arvioida, kuinka suuri on riski, että tilinpäätökseen sisältyy petoksista tai virheistä johtuvia olennaisesti virheellisiä tietoja tai laittomia tai sääntöjenvastaisia toimia. Kyseisissä riskinarvioinneissa arvioidaan tarkastuskohteen sisäistä valvontaa tilinpäätöksen laatimisen ja esittämisen kannalta, ja tämän pohjalta suunnitellaan tilanteeseen sopivat tarkastusmenettelyt. Tilintarkastustuomioistuimen tarkastuksen yhteydessä arvioidaan myös sovellettujen tilinpäätösperiaatteiden ja johdon esittämien kirjanpidollisten arvioiden asianmukaisuutta sekä tilinpäätöksen yleistä esittämistapaa.

9. Tilintarkastustuomioistuin katsoo, että saatu todentava aineisto on riittävä ja sopiva jäljempänä olevien lausumien perustaksi.

Lausuma tilien luotettavuudesta

10. Tilintarkastustuomioistuin katsoo, että viraston tilinpäätös (11) antaa olennaisilta osiltaan oikeat ja riittävät tiedot viraston taloudellisesta asemasta 31. päivältä joulukuuta 2010 sekä toimien tuloksista ja rahavirroista päättyneeltä varainhoitovuodelta viraston varainhoitoa koskevien säännösten mukaisesti.

Lausuma tilien perustana olevien toimien laillisuudesta ja asianmukaisuudesta

11. Tilintarkastustuomioistuin katsoo, että viraston 31. päivänä joulukuuta 2010 päättyneeltä varainhoitovuodelta annetun tilinpäätöksen perustana olevat toimet ovat olennaisilta osiltaan lailliset ja asianmukaiset.

Tilintarkastustuomioistuimen jaosto IV on tilintarkastustuomioistuimen jäsenen Igors LUDBORŽSin johdolla hyväksynyt tämän kertomuksen Luxemburgissa 6. syyskuuta 2011 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) EUVL L 9, 12.1.2008, s. 15.

(2) Liitteessä esitetään tiedotustarkoituksessa yhteenveto viraston vastuualueista ja toiminnoista.

(3) Tilinpäätökseen on liitetty mukaan varainhoitovuoden talousarvio- ja varainhallintoa koskeva selvitys, jossa muun muassa annetaan tiedot määrärahojen täytäntöönpanoasteesta sekä esitetään yhteenveto budjettikohtien välisistä määrärahasiirroista.

(4) Tilinpäätös sisältää taseen, tuloslaskelman, rahavirtalaskelman, oman pääoman muutoksia koskevan laskelman sekä tilinpäätöksen liitteet, joihin sisältyy kuvaus keskeisistä tilinpäätöksen laatimisperiaatteista ja muut liitetiedot.

(5) Selvitys talousarvion toteuttamisesta sisältää talousarvion toteutumalaskelman liitteineen.

(6) EYVL L 11, 16.1.2003, s. 1.

(7) Komission asetus (EY) N:o 1653/2004 (EUVL L 297, 22.9.2004, s. 6), 25 artikla.

(8) Asetus (EY) N:o 1653/2004, 29 artikla.

(9) Erillisvirastojen tilinpäätöksiä ja kirjanpitoa koskevat säännöt on esitetty asetuksen (EY) N:o 1653/2004 VI osaston 1 luvussa. Asetusta on viimeksi muutettu asetuksella (EY) N:o 651/2008 (EUVL L 181, 10.7.2008, s. 15).

(10) Kansainvälinen tilintarkastajaliitto (International Federation of Accountants, IFAC) ja ylimpien tarkastuselinten kansainväliset standardit (International Standards of Supreme Audit Institutions, ISSAI).

(11) Lopullinen tilinpäätös laadittiin 29. kesäkuuta 2011 ja tilintarkastustuomioistuin vastaanotti sen 1. heinäkuuta 2011. Lopullinen tilinpäätös esitetään sivustoilla http://eca.europa.eu ja http://erc.europa.eu/

LIITE Euroopan tutkimusneuvoston toimeenpanovirasto (Bryssel) Vastuualueet ja toiminnot Perussopimuksen mukainen unionin toimivalta (Euroopan unionin toiminnasta tehdyn sopimuksen 182 artikla) 1. Euroopan parlamentti ja neuvosto hyväksyvät kaikkea unionin toimintaa koskevan monivuotisen puiteohjelman talous- ja sosiaalikomiteaa kuultuaan. Puiteohjelmassa: — vahvistetaan ne tieteelliset ja teknologiset tavoitteet, jotka 180 artiklassa tarkoitetulla toiminnalla toteutetaan, sekä niihin liittyvät painopisteet, — osoitetaan tällaisen toiminnan pääperiaatteet, — vahvistetaan se suurin kokonaismäärä, jolla unioni osallistuu puiteohjelman rahoitukseen, ja yksityiskohtaiset säännöt unionin osallistumisesta ohjelman rahoitukseen sekä kunkin suunnitellun toiminnan osuus. 2. Puiteohjelmaa mukautetaan tai täydennetään tilanteen kehityksen mukaisesti. 3. Puiteohjelma pannaan täytäntöön kussakin toiminnassa kehitetyin erityisohjelmin. Kussakin erityisohjelmassa täsmennetään yksityiskohtaiset säännöt ohjelman toteuttamiseksi, vahvistetaan ohjelman kesto ja määrätään tarpeellisiksi arvioiduista varoista. Erityisohjelmissa vahvistetut tarpeellisiksi arvioitujen varojen määrät eivät saa ylittää puiteohjelmalle ja kullekin toiminnalle vahvistettua suurinta kokonaismäärää. 4. Neuvosto hyväksyy erityisohjelmat erityisen lainsäädäntömenettelyn mukaisesti sekä Euroopan parlamenttia ja talous- ja sosiaalikomiteaa kuultuaan. Viraston toimivaltuudet (komission päätös 2008/37/EY, tehty 14 päivänä joulukuuta 2007) Tavoitteet Virasto vastaa Ideat-erityisohjelman hallinnointitehtävistä (ks. neuvoston päätös 2006/972/EY) unionin seitsemännen tutkimuksen puiteohjelman (2007–2013) yhteydessä (ks. Euroopan parlamentin ja neuvoston päätös 1982/2006/EY). Tehtävät Virasto vastaa seuraavista Ideat-erityisohjelmaan liittyvistä tehtävistä unionin seitsemännen tutkimuksen puiteohjelman yhteydessä (ks. komission päätös K(2008) 5694, tehty 8 päivänä lokakuuta 2008): a) Virasto kerää, käsittelee ja jakaa tietoa sekä etenkin koostaa, analysoi ja välittää komissiolle ja tieteelliselle neuvostolle kaikkea Ideat-erityisohjelman ohjaamiseen ja tieteen eturintamassa olevaa tutkimusta koskevan toimintapolitiikan kehittämiseen tarvittavaa tietoa. Lisäksi virasto avustaa komissiota ja tieteellistä neuvostoa luomaan yhteyksiä muihin unionin, jäsenvaltioiden ja kansainvälisten organisaatioiden ohjelmiin. b) Virasto auttaa komissiota arvioimaan ohjelman vaikutusta sekä seuraamaan eri toimilla aikaansaatuja vaikutuksia. c) Virasto tekee tutkimuksia ja laatii arvioita varsinkin Euroopan tutkimusneuvoston toimia ja Ideat-erityisohjelman tavoitteiden saavuttamista koskevan komission vuosikertomuksen sekä ohjelman toteuttamista koskevan väliarvioinnin tueksi. Lisäksi virasto osallistuu arviointeihin perustuvien jatkotoimien valmisteluun ja toteuttamiseen ja toimittaa arvioinnit tieteelliselle neuvostolle ja komissiolle. d) Virasto valmistelee Ideat-erityisohjelman toteuttamiseen ja tulevaan kehittämiseen liittyviä suositusluonnoksia tieteellisen neuvoston ja komission käyttöön. e) Virasto suunnittelee ja toteuttaa tiedotus-, viestintä- ja tiedonlevitystoimia. f) Virasto osallistuu Ideat-erityisohjelmaa koskevien komission rahoituspäätösten valmisteluun. Hallinto 1 – Johtokunta Koostuu viidestä jäsenestä, jotka Euroopan komissio nimittää. Johtokunta hyväksyy viraston vuosittaisen työohjelman saatuaan Euroopan komission suostumuksen ja vahvistaa viraston hallinnollisen talousarvion ja vuosittaisen toimintakertomuksen. 2 – Euroopan tutkimusneuvoston tieteellinen neuvosto Tieteelliselle neuvostolle annettiin komission päätöksellä 2007/134/EY tehtäväksi laatia Ideat-erityisohjelman tieteellinen strategia, päättää päätöksen 2006/972/EY 6 artiklan 6 kohdan rajoissa, minkä tyyppistä tutkimusta rahoitetaan, sekä toimia toiminnan laadun takaajana tieteellisestä näkökulmasta. Tieteellisen neuvoston tehtäviin kuuluvat Ideat-erityisohjelmaa koskevan vuosittaisen työohjelman laatiminen, vertaisarviointiprosessin vahvistaminen sekä Ideat-erityisohjelman täytäntöönpanon seuranta ja laadunvalvonta, rajoittamatta kuitenkaan komission vastuuta. 3 – Johtaja Euroopan komissio nimittää neljäksi vuodeksi. 4 – Ulkoinen tarkastus Euroopan tilintarkastustuomioistuin. 5 – Vastuuvapauden myöntävä viranomainen Euroopan parlamentti myöntää neuvoston suosituksesta. Viraston resurssit vuonna 2010 (2009) Talousarvio 29,3 miljoonaa euroa (14,5 miljoonaa euroa). Henkilöstö 31. joulukuuta 2010 Varainhoitovuoden 2010 toimintatalousarvioon sisältyy henkilöstötaulukko, jossa on 100 väliaikaisen toimihenkilön tointa sekä määrärahat 215:tä sopimussuhteista toimihenkilöä ja 15:tä komennuksella olevaa kansallista asiantuntijaa varten. Henkilöstötaulukkoon sisältyy siis yhteensä 330 toimea, joista oli vuoden 2010 lopussa täytettynä 316 (vuonna 2009 vastaava lukumäärä oli 262): — 94 väliaikaista toimihenkilöä, joista 13 työskenteli komennuksella ja 81 oli ulkopuolista henkilöstöä, — 218 sopimussuhteista toimihenkilöä, — 4 komennuksella olevaa kansallista asiantuntijaa, joiden osalta tehtävät jakaantuivat seuraavasti: — toimintaan liittyvät tehtävät (tieteellinen osasto ja avustuksista vastaava osasto): 68 prosenttia. — hallinnolliset tehtävät (muut osastot): 32 prosenttia. Toiminta ja palvelut vuonna 2010 1. Vuosien 2010 ja 2011 Ideat-työohjelmaan liittyviin apurahahakemusten seuranta. Hakemukset koskivat aloittelevien (Starting Grants) ja edistyneiden (Advanced Grants) tutkijoiden apurahoja. Ideat-työohjelmaa toteutetaan julkaisemalla vuosittain ehdotuspyyntöjä. Ulkoiset asiantuntijat arvioivat ehdotukset, mitä seuraa valmisteluvaihe ja avustussopimusten tekeminen. Tämän jälkeen virasto valvoo hankkeita. Jokainen ehdotuspyyntömenettely johtaa useisiin avustussopimuksiin, joihin liittyvän hankesyklin oletetaan olevan noin viiden vuoden mittainen. Vuoden 2010 lopussa virasto hallinnoi viittä ”sopimussarjaa”, jotka oli tehty eri ehdotuspyyntömenettelyjen perusteella. Vuonna 2007 myönnettyjen aloittelevien tutkijoiden apurahojen ensimmäinen raportointikausi alkoi. 2. Ideat-erityisohjelmaa koskevien vuoden 2010 ehdotuspyyntömenettelyjen toteuttaminen (aloittelevien ja edistyneiden tutkijoiden apurahat): 4 882 hakemusta, joista 2 873 liittyi aloittelevien tutkijoiden apurahoihin ja 2 009 edistyneiden tutkijoiden apurahoihin. Hakemuksista yhteensä 4 744 oli tukikelpoisia ja otettiin arviointiraadin tutkittaviksi. Kaikkiaan 665 ehdotusta pääsi mukaan apurahaprosessiin. 3. Ideat-erityisohjelmaan sekä viraston vuoden 2010 toimintaan liittyvän tiedon tuottaminen ja levittäminen. 4. Tuki Euroopan tutkimusneuvoston tieteelliselle neuvostolle: raportointijakson aikana järjestettiin viisi tieteellisen neuvoston täysistuntoa. Helpottaakseen tieteellisen neuvoston strategiakeskusteluja virasto laati yhdessä tieteellisen neuvoston pääsihteerin kanssa analyysin viraston kolmelta ensimmäiseltä toimintavuodelta saaduista kokemuksista. Virasto järjesti jo olemassa olleiden neljän työryhmän (suhteet yrityksiin, tieteellisen tiedon avoin saatavuus, kolmansien maiden osallistuminen ja sukupuolten tasapuolinen osallistuminen) kokoukset. Lisäksi virasto valmisteli yhdessä työryhmien jäsenten kanssa useita asiakirjoja, joissa esitetään analyyseja ja keskeisiä tietoja työryhmien käsittelemistä aiheista. Lähde: Viraston toimittamat tiedot.